Aglona (Duits: Aglohn) is die administratiewe setel van die gelyknamige munisipaliteit (Aglonas novads) in die historiese gewes Letgallen, Letland. Die dorp is op 'n smal landstrook tussen die Cirišs- en Egles-mere sowat 40 kilometer noord-oos van Daugavpils naby die grens met Rusland geleë en het met die samesmelting van Aglona met twee ander nedersettings, Somerseta en Jaunciems, ontstaan. Aglona is 'n beduidende Rooms-Katolieke bedevaartsoord en staan veral bekend vir sy basiliek. Jaarliks vergader meer as 50 000 gelowiges uit Letland en aangrensende Oos-Europese lande om hier die kerklike feesdag Maria Hemelvaart (15 Augustus) met misse en plegtige prosessies te vier. Die ontwikkeling van Aglona tot 'n beduidende Rooms-Katolieke sentrum het omstreeks 1700 begin toe die welvarende Szostowicky-familie 'n deel van hulle besittings aan die Dominikane-orde geskenk het. Die orde het 'n klooster en 'n houtkerk in die dorp laat bou, teen die einde van die 18de eeu het die basiliek in die Barokstyl en binneversierings met Grimaille-skilderye in die Rokoko-styl ontstaan waar ook die genadebeeld "Onse Liewe Vrou van Aglona" bewaar en vertoon word.